अर्थशास्त्रम्/अधिकरणम् ४/अध्यायः ४
समाहर्तृ-प्रणिधौ जन-पद-रक्षणं उक्तं   ।। ०४.४.०१  ।।
 तस्य कण्टक-शोधनं वक्ष्यामः   ।। ०४.४.०२  ।।
 समाहर्ता जन-पदे सिद्ध-तापस-प्रव्रजित-चक्र-चर-चारण-कुहक-प्रच्छन्दक-कार्तान्तिक-नैमित्तिक-मौहूर्तिक-चिकित्सक-उन्मत्त-मूक-बधिर-जड-अन्ध-वैदेहक-कारु-शिल्पि-कुशीलव-वेश-शौण्डिक-आपूपिक-पाक्व-मांसिक-औदनिक-व्यञ्जनान्प्रणिदध्यात्  ।। ०४.४.०३  ।।
 ते ग्रामाणां अध्यक्षाणां च शौच-आशौचं विद्युः   ।। ०४.४.०४  ।।
 यं चात्र गूढ-आजीविनं शङ्केत तं सत्त्रिणाअपसर्पयेत्  ।। ०४.४.०५  ।।
 धर्मस्थं विश्वास-उपगतं सत्त्री ब्रूयात् "असौ मे बन्धुरभियुक्तः । तस्यायं अनर्थः प्रतिक्रियताम् । अयं चार्थः प्रतिगृह्यताम्" इति   ।। ०४.४.०६  ।।
 स चेत्तथा कुर्यादुपदा-ग्राहक इति प्रवास्येत   ।। ०४.४.०७  ।।
 तेन प्रदेष्टारो व्याख्याताः   ।। ०४.४.०८  ।।
 ग्राम-कूटं अध्यक्षं वा सत्त्री ब्रूयात् "असौ जाल्मः प्रभूत-द्रव्यः । तस्यायं अनर्थः । तेनएनं आहारयस्व" इति   ।। ०४.४.०९  ।।
 स चेत्तथा कुर्यादुत्कोचक इति प्रवास्येत   ।। ०४.४.१०  ।।
 कृतक-अभियुक्तो वा कूट-साक्षिणोअभिज्ञात-अनर्थ-वैपुल्येनऽरभेत   ।। ०४.४.११  ।।
 ते चेत्तथा कुर्युः कूट-साक्षिण इति प्रवास्येरन्  ।। ०४.४.१२  ।।
 तेन कूट-श्रावण-कारका व्याख्याताः   ।। ०४.४.१३  ।।
 यं वा मन्त्र-योग-मूल-कर्मभिः श्माशानिकैर्वा संवदन-करकं मन्येत तं सत्त्री ब्रूयात् "अमुष्य भार्यां स्नुषां दुहितरं वा कामये । सा मां प्रतिकामयताम् । अयं चार्थः प्रतिगृह्यताम्" इति   ।। ०४.४.१४  ।।
 स चेत्तथा कुर्यात्संवदन-कारक इति प्रवास्येत   ।। ०४.४.१५  ।।
 तेन कृत्य-अभिचार-शीलौ व्याख्यातौ   ।। ०४.४.१६  ।।
 यं वा रसस्य कर्तारं क्रेतारं विक्रेतारं भैषज्य-आहार-व्यवहारिणं वा रसदं मन्येत तं सत्त्री ब्रूयात् "असौ मे शत्रुः । तस्यौपघातः क्रियताम् । अयं चार्थः प्रतिगृह्यताम्" इति   ।। ०४.४.१७  ।।
 स चेत्तथा कुर्याद्रसद इति प्रवास्येत   ।। ०४.४.१८  ।।
 तेन मदन-योग-व्यवहारी व्याख्यातः   ।। ०४.४.१९  ।।
 यं वा नाना-लोह-क्षाराणां अङ्गार-भस्म-असंदंश-मुष्टिक-अधिकरणी-बिम्ब-टङ्क-मूषाणां अभीक्ष्ण-क्रेतारं मषी-भस्म-धूम-दिग्ध-हस्त-वस्त्र-लिङ्गं कर्मार-उपकरण-संसर्गं कूट-रूप-कारकं मन्येत तं सत्त्री शिष्यत्वेन संव्यवहारेण चानुप्रविश्य प्रज्ञापयेत्  ।। ०४.४.२०  ।।
 प्रज्ञातः कूट-रूप-कारक इति प्रवास्येत   ।। ०४.४.२१  ।।
 तेन रागस्यापहर्ता कूट-सुवर्ण-व्यवहारी च व्याख्यातः   ।। ०४.४.२२  ।।
 आरब्धारस्तु हिंसायां गूढ-आजीवास्त्रयोदश  । ।। ०४.४.२३अ ब  ।।
 प्रवास्या निष्क्रय-अर्थं वा दद्युर्दोष-विशेषतः   ।। ०४.४.२३च्द्  ।।